Bratislava, 3.6.2021

# Oznámenie o výsledku vybavenia Žiadosti o nápravu

Vo verejnom obstarávaní na predmet zákazky „**Vodorovné dopravné značenie a retroreflexné dopravné gombíky na komunikáciách**“, vyhlásenej vo Vestníku verejného obstarávania č. 111/2021 zo dňa 05.05.2021 pod značkou 26134 – WYP, bola dňa 27.5.2021 doručená Žiadosť o nápravu podľa § 164 ods. 1 písm. b) zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov (ďalej len „ZVO“) smerujúca proti podmienkam uvedeným v súťažných podkladoch.

Žiadosť o nápravu smeruje proti nasledovným skutočnostiam:

**I.**

**Žiadateľ v 1. bode svojej Žiadosti o nápravu „Nejednoznačný a neúplný opis časti predmetu zákazky (protišmykové prísady)/preukazovanie splnenia podmienok účasti“ uvádza:**

1. „V zmysle písm. h) a i) bodu III. 1.3) Výzvy - Technická a odborná spôsobilosť, minimálna požadovaná úroveň, požaduje verejný obstarávateľ predložiť vyhlásenia o parametroch a platné certifikáty vydané autorizovanými osobami alebo notifikovanými osobami, ktoré majú oprávnenie na posudzovanie zhody výrobkov alebo na preukazovanie zhody stavebných výrobkov s technickými špecifikáciami podľa zákona č. 133/2013 Z. z. o stavebných výrobkoch a o zmene a doplnení niektorých zákonov v znení neskorších predpisov (sken originálu/overenej fotokópie certifikátu), ktorým bude uchádzač realizovať predmet:

h) dvojzložkový plastickým materiál s protišmykovými prísadami (protišmykový povrch priechodov pre chodcov)

i) dvojzložkový plastický materiál s protišmykovými prísadami (cyklotrasy)

1. V súťažných podkladoch sa následne v bode 1.2 časti D. Opis predmetu zákazky uvádza:

Protišmykové VDZ - protišmykový povrch priechodov pre chodcov - aplikácia dvojzložkovým plastickým materiálom - s protišmykovými prísadami a

Protišmykové VDZ - protišmykový povrch cyklotrás - aplikácia dvojzložkovým plastickým materiálom - s protišmykovými prísadami.

1. Následne súťažné podklady obsahujú v časti D. minimálne výkonnostné parametre a jednotlivé normy, pričom sa však v súvislosti s protišmykovými vlastnosťami uchádzači stretnú iba v kontexte bodu 1.6. Jednozložkový materiál, retroreflexný, náterový (striekaný) pod písm. i.) Hodnota protišmykovej odolnosti, vyjadrenej v jednotkách SRT, nesmie počas záručnej doby klesnúť pod 50. Tzn. Že nielenže súťažné podklady neobsahujú žiadne minimálne výkonnostné parametre pre protišmykové prísady, ktoré ako z názvu, návrhu na plnenie kritérií vyplýva, výzvy - podmienok účasti a opisu predmetu zákazky vyplýva tvoria súčasť verejného obstarávania, ale tieto neobsahujú ani odkaz na príslušnú normu, v zmysle ktorej by jednotliví uchádzači mali vedomosť o tom, čo má verejný obstarávateľ na mysli pod protišmykovými prísadami.
2. Navyše, ako vyplýva z návrhu na plnenie kritérií aj opisu predmetu zákazky, verejný obstarávateľ počíta s tým, že protišmykové prísady sa budú aplikovať dvojzložkovým plastickým materiálom, avšak vyššie uvedený bod 1.6 časti D. obsahuje minimálne výkonnostné parametre pre jednozložkový materiál a nie pre dvojzložkový plastický materiál. Súťažné podklady preto v tejto súvislosti obsahujú protichodné informácie vzťahujúce sa na predmet zákazky a na opis predmetu zákazy oproti výzve na predkladanie ponúk, ako aj oproti samotnému opisu predmetu zákazky v bode 1.2 časti D. Opisu predmetu zákazky a návrhu na plnenie kritérií, v ktorých sa uvádza, že protišmykové prísady sú uvažované pri realizácií dvojzložkového plastického materiálu.
3. V tejto súvislosti pre príklad odkazujeme na normu TP 70 vydanú Ministerstvom dopravy Českej republiky - odbor pozemních komunikácií - Zásady pro provádéní a zkoušení vodorovného dopravního značení napozemích komnnikácích, kde sa v bode 3.3 na strane 6. explicitné uvádza, aké druhy protišmykových prísad je možné použiť. V podmienkach Slovenskej republiky uvedenú problematiku obsahuje technická norma STN EN 1423, na ktorú však verejný obstarávateľ neodkazuje tak, ako je tomu napr. v prípade normy STN EN 1436 alebo normy STN EN 1436-1. S uvedeným následne priamo súvisí aj skutočnosť, že napr.
v prípade protišmykových prísad pre cyklotrasy verejný obstarávateľ nedefinoval žiadnu farbu, v ktorej majú byť VDZ v tejto súvislosti realizované, avšak podľa aktuálneho stavu tieto sú vyhotovované v určitej farbe (napr. zelená alebo červená), pričom niektoré protišmykové prísady je možné realizovať iba v určitej farbe (napr. biela).
4. Vzhľadom na vyššie opísanú celkovú nejednoznačnosť opisu predmetu zákazky v súvislosti s realizáciou VDZ s protišmykovými prísadami máme za to, že jednotliví uchádzači nie sú schopní jednoznačne určiť, akým spôsobom a v akých minimálnych výkonnostných parametroch uvažuje verejný obstarávateľ s realizáciou VZD s protišmykovými zásadami a v dôsledku uvedeného nie sú uchádzači schopný stanoviť cenovú ponuku, ktorá bude porovnateľná s ostatnými cenovými ponukami uchádzačov. (...)
5. V neposlednom rade je v tejto súvislosti nevyhnutné poukázať na skutočnosť, že verejný obstarávateľ v zmysle ust. § 34 ods. 1 písm. d) požaduje k dvojzložkovému plastickému materiálu s protišmykovými prísadami predložiť vyhlásenia o parametroch a platné certifikáty vydané autorizovanými osobami alebo notifikovanými osobami, ktoré majú oprávnenie na posudzovanie zhody výrobkov alebo na preukazovanie zhody stavebných výrobkov s technickými špecifikáciami podľa zákona č. 133/2013 Z. z. o stavebných výrobkoch a o zmene a doplnení niektorých zákonov v znení neskorších predpisov (sken originálu/overenej fotokópie certifikátu). Máme za to, že podmienka účasti v zmysle ust. § 34 ods. 1 písm. d) – opisom technického vybavenia, študijných a výskumných zariadení a opatrení použitých uchádzačom alebo záujemcom na zabezpečenie kvality, už z gramatického výkladu súvisí so systémom manažérstva kvality (§ 35 a 36 Zákona o VO, opisom technického vybavenia, zariadení a opatrení nie však predložením certifikátov a parametrov k požadovaným tovarom), pričom oprávnenie verejného obstarávateľa požadovať vyhlásenia o parametroch a certifikátoch vyplýva buď z ust. § 34 ods. 1 písm. m), ktoré sa však týka tovarov, ktoré majú byť dodané a teda logicky ide o zákazky, ktorých predmetom je dodanie tovaru a nie stavebných prác alebo zákon o VO túto možnosť dáva verejnému obstarávateľovi v zmysle ust. § 42 ods. 10, v ktorom však tieto doklady môže požadovať len v rámci opisu predmetu zákazky, kritérií na vyhodnotenie ponúk alebo zmluvných podmienkach a nie v rámci podmienok účasti. (...)
6. Uvedeným spôsobom mohlo dôjsť k zhoršeniu postavenia uchádzačov, nakoľko napríklad verejný obstarávateľ v zmysle ust. § 34 ods. 1 písm. d.) nie je povinný akceptovať certifikáty alebo potvrdenia parametrov vydané aj inými orgánmi so sídlom v inom členskom štáte ako je tomu v prípade ust. § 42 ods. 10, resp. verejný obstarávateľ tak vo výzve na predkladanie ponúk explicitne neuvádza, aj napriek tomu, že táto povinnosť vyplýva z princípu nediskriminácie a rovnakého zaobchádzanie - viď aj Rozsudok NR SR so spis. Zn.: 5 Sžf 37/2009 zo dňa 04.05.2010 alebo rozhodnutie Rady ÚVO so spis. Zn.: 2139-9000/2015 zo dňa 07.04.2015 v zmysle ktorých je porušením princípov verejného obstarávania vyžadovanie dokumentov vydaných podľa slovenského právneho poriadku od uchádzačov už v čase podávania ponuky, bez umožnenia predloženia ekvivalentných dokladov vydávaných v krajine ich pôvodu.
7. Vzhľadom na uvedené máme za to, že nejednoznačnosť iných podkladov nevyhnutných pre prípravu ponuky a s tým súvisiace nastavenie podmienok účasti môže objektívne pôsobiť odradzujúco pre potenciálnych uchádzačov, ktorý by mali v zmysle nastavenia zákazky predkladať certifikáty resp. vyhlásenie o parametroch k tovarom aby splnili podmienky účasti, pričom ani nie je jednoznačné aké technické parametre verejný obstarávateľ požaduje a zároveň verejný obstarávateľ neuviedol, či vôbec môžu uchádzači predložiť certifikáty a vyhlásenia o parametroch vydané aj organmi posudzovania zhody z iných členských štátov. V tejto súvislosti uvádzame, že na trhu neexistuje veľké množstvo výrobcov takýchto charakteristických tovarov akými sú plastické materiály s protišmykovými prísadami, pričom výrobcovia sú často zahraničnými osobami. Navyše, ako sme už uviedli, nie je ani jednoznačné, či verejný obstarávateľ uvažuje s realizáciou VDZ s protišmykovými prvkami dvojzložkovým plastickým materiálom alebo jednozložkovým materiálom na koľko jediný explicitný technický parameter týkajúci sa protišmykovej odolnosti je uvedený pod jednozložkovým materiálom. V zmysle uvedeného a najmä s poukazom na vyššie. ale aj v ďalších bodoch citované rozhodnutia máme za to. že iné podklady potrebné pre vypracovanie ponuky sú v rozpore s princípom transparentnosti, princípom nediskriminácie a princípom rovnakého zaobchádzania a v rozpore s ust. § 42 ods. 1 zákona o VO.“.

**II.**

1. **Verejný obstarávateľ po preštudovaní obsahu daného bodu Žiadosti o nápravu rozhodol, že jej v tomto bode vyhovuje podľa § 165 ods. 3 písm. a) ZVO, a to nasledovne:**
2. Verejný obstarávateľ v položke „Dvojzložkový plastický materiál, retroreflexný“ doplnil hodnotu protišmykovej odolnosti vyjadrenej v jednotkách SRT, ktorá nesmie počas záručnej doby klesnúť pod 45. Hodnota protišmykovej odolnosti pri štruktúrovanej vodorovnej dopravnej značke nie je stanovená. Z názvu bolo odstránené slovo „profilovaný“, nakoľko pri profilovanom povrchu – štruktúre sa meranie hodnoty SRT nemôže vykonať.
3. Pri položke „Protišmykové prísady“ verejný obstarávateľ doplnil normu STN EN 1423 Materiály na vodorovné dopravné značenie pozemných komunikácií. Posypové materiály. Balotina, protišmykové prísady a ich zmesi. A tiež došlo k doplneniu v zmysle normy STN EN 1423 definície protišmykových prísad a TP 4/2005 Použitie zvislých a vodorovných dopravných značiek na pozemných komunikáciách, a to nasledovne:

Netransparentné protišmykové prísady, prírodného pôvodu:

- na priechod pre chodcov použitý materiál prírodného pôvodu s frakciou zŕn 1 – 3 mm.

- na cyklotrasy použitý materiál prírodného pôvodu s frakciou zŕn 0,8 – 1,2 mm.

1. Pri položke „Protišmykový povrch priechodu pre chodcov“ bola doplnená farba na odtieň biely
a pri položke „Protišmykový povrch cyklotrás“ odtieň zelený.
2. K podmienke účasti, v rámci ktorej verejný obstarávateľ vyžaduje od uchádzačov
k dvojzložkovému plastickému materiálu s protišmykovými prísadami predložiť vyhlásenia
o parametroch a platné certifikáty vydané autorizovanými osobami alebo notifikovanými osobami, ktoré majú oprávnenie na posudzovanie zhody výrobkov alebo na preukazovanie zhody stavebných výrobkov s technickými špecifikáciami podľa zákona č. 133/2013 Z. z.
o stavebných výrobkoch a o zmene a doplnení niektorých zákonov v znení neskorších predpisov verejný obstarávateľ uvádza, že táto je nesprávne subsumovaná pod ustanovenie § 34 ods. 1 písm. d) ZVO, namiesto ustanovenia § 34 ods. 1 písm. m) ZVO. Z gramatického výkladu § 34 ods. 1 písm. m) ZVO vyplýva, že daná podmienka účasti sa nevzťahuje len na zákazky na dodanie tovarov, ale aj na prípady, ak plnenie v rámci akejkoľvek zákazky zahŕňa taktiež dodanie tovaru.
3. Dodávame, že prakticky v rámci každej zákazky na stavebné práce je jej súčasťou aj dodávka tovarov, ktoré sa pri realizácii diela používajú a stávajú sa súčasťou stavebných prác. Rovnako je tomu tak aj pri prácach na vodorovnom dopravnom značení, kde plnenie pozostáva aj z farieb, prísad a pod., ktoré sú aplikované v rámci plnenia predmetu zákazky. Okrem spôsobu aplikácie a ďalších prác na diele je pre jeho kvalitu a trvácnosť rozhodujúca aj kvalita farieb, prísad a ďalších tovarov, ktoré sa stanú súčasťou zhotovovaného diela. Totožný záver vyplýva aj z odbornej literatúry, napr. Zákon o verejnom obstarávaní – komentár od autorov J. Azud, L. Plaváková a P. Bartoš, ktorý pri tejto podmienke účasti taktiež odkazuje na zákon č. 133/2013 Z. z. o stavebných výrobkoch.
4. Verejný obstarávateľ uvádza, že danú podmienku účasti stanovil s cieľom umožniť účasť v zákazke len tým uchádzačom, u ktorých existuje dôvodný predpoklad ich schopnosti realizovať predmet zákazky v súlade so zmluvnými podmienkami, pričom tento predpoklad je vytvorený tým, že uchádzač preukáže splnenie stanovených podmienok účasti. Verejný obstarávateľ teda získa určitú mieru istoty, že s uchádzačom, ktorý splní stanovené podmienky účasti, môže uzavrieť zmluvu, pričom existuje predpoklad, že svoje záväzky bude plniť riadne a včas v súlade s uzavretou zmluvou. Verejný obstarávateľ má teda záujem preveriť si, či uchádzač je dostatočne technicky a odborne spôsobilý a disponuje požadovanými dokladmi vzťahujúcimi sa k materiálom, ktoré sú pre preverenie kvality plnenia a skúseností dodávateľa kľúčové.
5. K obave žiadateľa, že verejný obstarávateľ nie je v prípade podmienok účasti povinný akceptovať certifikáty alebo potvrdenia parametrov vydané aj inými orgánmi so sídlom v inom členskom štáte, ako je tomu v prípade dokladov podľa § 42 ods. 10 ZVO uvádzame, že aj v prípade podmienok účasti každý verejný obstarávateľ je povinný popri dokladoch vydávaných podľa vnútroštátnych predpisov akceptovať aj doklady vydávané v inom štáte, ktoré sú ekvivalentom slovenských dokladov. Z uvedeného dôvodu verejný obstarávateľ priamo vo Výzve na predkladanie ponúk zverejnenej vo Vestníku verejného obstarávania explicitne uviedol, cit.: „**Verejný obstarávateľ v súlade so zákonom o verejnom obstarávaní uzná za rovnocenné aj iné doklady vydané príslušnými orgánmi členských štátov**.“. Verejný obstarávateľ v zmysle § 40 ods. 1 ZVO posudzuje splnenie podmienok účasti vo verejnom obstarávaní v súlade s dokumentmi potrebnými na vypracovanie ponuky, návrhu alebo na preukázanie splnenia podmienok účasti. Verejný obstarávateľ preto bude pri vyhodnocovaní splnenia podmienok účasti akceptovať aj ekvivalentné doklady vydávané v inom členskom štáte k dokladom, ktoré odkazujú na vnútroštátnu úpravu.
6. Ďalej uvádzame, že v prípade, ak by dané doklady boli vyžadované podľa § 42 ods. 10 ZVO, tak všetci uchádzači, by boli povinní predložiť ich už vo svojej ponuke. V prípade vyžadovania daných dokladov podľa § 34 ods. 1 písm. m) ZVO ich uchádzači môžu vo svojej ponuke nahradiť čestným vyhlásením alebo Jednotným európskym dokumentom (JED), pričom tieto doklady bude verejný obstarávateľ vyžadovať až od uchádzača, ktorý sa umiestni na 1. mieste, čo znižuje administratívnu záťaž na prípravu ponuky. Zároveň, ako už bolo vyššie uvedené, verejný obstarávateľ bude akceptovať aj ekvivalenty daných dokladov, preto sa žiadateľ, či iný záujemca nemusí obávať, že by verejný obstarávateľ neakceptoval ním predložený ekvivalentný doklad vydaný príslušnou inštitúciou napr. v Českej republike. Verejný obstarávateľ taktiež upravil pôvodné zaradenie predmetnej podmienky účasti podľa § 34 ods. 1 písm. d) ZVO na § 34 ods. 1 písm. m) ZVO.

**III.**

**Žiadateľ v 2. bode svojej Žiadosti o nápravu „**Nejednoznačný opis časti predmetu zákazky a návrh na plnenie kritérií (trojzložková hmota/termoplastická hmota**“ uvádza:**

1. „Opäť poukazujeme na podmienky účasti, konkrétne bod III. 1.3 Výzvy, v zmysle ktorej Verejný obstarávateľ požaduje predloženie certifikátov resp. vyhlásení o parametroch k:
2. dvojzložková plastická hmota pre nanášanie za studená, odtieň biely
3. trojzložková hmota nanášaná za studená, odtieň biely
4. termoplastická hmota pre nanášanie za tepla (termoplast), odtieň biely
5. Následne sa v časti D. súťažných podkladov nachádzajú minimálne výkonnostné parametre k dvojzložkovému plastickému materiálu v bode 1.7. Nikde v opise predmetu zákazky však nie sú uvedené technické požiadavky na trojzložkovú hmotu nanášanú za studena ani na termoplastickú hmotu pre nanášanie za tepla tak, ako je tomu v už spomínanom bode 1.7, v bode 1.6 vzhľadom k jednozložkovému materiálu alebo napr. v bode 1.8, ktorý sa týka retroreflexných dopravných gombíkov. V tejto súvislosti uvádzame, že ide o rozdielne technologické postupy, pričom sú technicko-kvalitatívne okolnosti aplikácie týchto postupov rôzne, a preto máme za to, že technologické postupy nanášania VDZ uvedené pod písm. b) a c) by jednoznačne mali mať určené minimálne výkonnostné parametre tak, ako sú uvedené napr. pre jednozložkový materiál a dvojzložkový materiál. (...)
6. Uvedená skutočnosť úzko súvisí aj s ďalším závažným nedostatkom v iných dokumentoch potrebných na vypracovanie dokumentov, a to konkrétne v návrhu na plnenie kritérií, ktorý jednotliví uchádzači vypĺňajú a ktorý je vzhľadom na kritérium na vyhodnotenie ponúk (najnižšia cena) kľúčovým. Pod nadpisom „aplikácia plastických hmôt“ sa v riadku 27. súboru xls. uvádza smerodajný údaj pre ocenenie položiek, ktoré nasledujú v ďalších riadkoch, a to plastická hmota pre nanášanie za studená, odtieň biely alebo farebný **-** studený plast, sprayplast. Uvedená položka obsahuje dva rôzne technologické postupy, ktoré ako sme už uviedli, nie je možné v žiadnom prípade zamieňať, pričom pri aplikácií týchto technológií okrem dodržania charakteristických postupov a technicko-kvalitatívnych parametrov vznikajú zhotoviteľovi aj rôzne náklady, s ktorými musí pre predloženie ponuky počítať. Nakoľko položky nasledujúce po tomto „nadpise“ neobsahujú údaj, v zmysle ktorého by bolo jednoznačné, v akých objemoch sa bude používať tá ktorá technológia aplikácie VDZ. jednotliví uchádzači nie sú schopní tieto položky oceniť, resp. jediným spôsobom ako takéto položky oceniť je spriemerovať ceny oboch technológií, resp. oceniť tú drahšiu z nich, aby bol uchádzač v prípade úspechu vôbec schopný plniť predmet zákazky. Avšak v prípade, ak napr. bývalý dodávateľ alebo iný potenciálny uchádzač má vedomosť o tom, v akom objeme sa využíva ktorá technológia, tento ma značnú a zásadnú informačnú výhodu, nakoľko si môže dovoliť presnejšie ocenenie v dôsledku čoho sa môže výsledná ponúkaná cena výrazne líšiť od ostatných uchádzačov. Striktné vzaté, jedna z uvedených technológií by sa v skutočnosti ani nemusela využiť aj napriek tomu, že k týmto verejný obstarávateľ požaduje ako podmienku účasti predložiť certifikáty alebo vyhlásenia o parametroch. V Takomto prípade by zo strany verejného obstarávateľa okrem uvedeného vyššie došlo k zúženiu a obmedzeniu hospodárskej súťaže vzhľadom na neprimeranosť a irelevanciu podmienky účasti na preukázanie technickej a odbornej spôsobilosti pre technológiu, ktorá by nebola ani len pri plnení zmluvy použitá. (...)
7. Vzhľadom na uvedené uvádzame, že máme jednoznačne za to, že opis predmetu zákazky je neúplný a nejednoznačný nakoľko neobsahuje minimálne technické požiadavky pre technológiou nanášania VDZ termoplastickou hmotou nanášanou za tepla a trojzložkovou hmotou nanášanou za studena, v dôsledku čoho nie sú súťažné podklady v súlade so zákonom o VO, a to konkrétne s ust. § 42 ods. 1 ako aj s princípmi verejného obstarávania uvedenými v ust. § 10 ods. 2. Nadväzujúc na tieto nedostatky sú súťažné podklady v rozpore s princípom transparentnosti aj z toho dôvodu, že v návrhu na plnenie kritérií je v zásadnej položke (vzhľadom na objem požadovaných prác) nemožné určiť, akú technológiu majú uchádzači oceniť a slovne označenie položky z objektívneho hľadiska pripúšťa rozdielny výklad požiadaviek na predloženie ponuky.“.

IV.

1. **Verejný obstarávateľ po preštudovaní obsahu daného bodu Žiadosti o nápravu rozhodol, že jej v tomto bode vyhovuje podľa § 165 ods. 3 písm. a) ZVO, a to nasledovne:**
2. Verejný obstarávateľ dopĺňa výkonnostné parametre nasledovne:
3. Trojzložkový plastický materiál, retroreflexný:
4. Minimálna dávka plastickej hmoty je 0,125 kg/m2 a 0,20 kg/m2 perál.
5. Reflexnosť VDZ (bielej farby) za denného svetla do 30 dní po aplikácii VDZ, musí byť minimálne 160 mcd/m2/lx pre asfaltové povrchy.
6. Reflexnosť VDZ (bielej farby) za denného svetla na konci záručnej doby musí byť minimálne 100 mcd/m2/lx pre asfaltové povrchy.
7. Retroreflexnosť VDZ (bielej farby) pri osvietení svetlami vozidla v podmienkach za sucha do 30 dní po aplikácii musí byť minimálne 100 mcd/m2/lx
8. Retroreflexnosť VDZ (bielej farby) pri osvietení svetlami vozidla v podmienkach za sucha na konci záručnej doby musí byť minimálne 25 mcd/m2/lx.
9. Retroreflexnosť VDZ v podmienkach za vlhka počas záručnej doby musí byť minimálne 25 mcd/m2/lx.
10. Trichromatické súradnice bodov tolerančných oblastí musia byť v súlade s STN EN 1436.
11. Hodnota protišmykovej odolnosti, vyjadrenej v jednotkách SRT, nesmie počas záručnej doby klesnúť pod 45.
12. Termoplastický materiál, retroreflexný:
13. Minimálna dávka plastickej hmoty je 2,50 kg/m2 a 0,25 kg/m2 perál.
14. Reflexnosť VDZ (bielej farby) za denného svetla do 30 dní po aplikácii VDZ, musí byť minimálne 160 mcd/m2/lx pre asfaltové povrchy.
15. Reflexnosť VDZ (bielej farby) za denného svetla na konci záručnej doby musí byť minimálne 100 mcd/m2/lx pre asfaltové povrchy.
16. Retroreflexnosť VDZ (bielej farby) pri osvietení svetlami vozidla v podmienkach za sucha do 30 dní po aplikácii musí byť minimálne 200 mcd/m2/lx
17. Retroreflexnosť VDZ (bielej farby) pri osvietení svetlami vozidla v podmienkach za sucha na konci záručnej doby musí byť minimálne 100 mcd/m2/lx.
18. Retroreflexnosť VDZ v podmienkach za vlhka počas záručnej doby musí byť minimálne 25 mcd/m2/lx.
19. Trichromatické súradnice bodov tolerančných oblastí musia byť v súlade s STN EN 1436.
20. Hodnota protišmykovej odolnosti, vyjadrenej v jednotkách SRT, nesmie počas záručnej doby klesnúť pod 45.
21. V reakcii na pripomienku, že pôvodné položky č. 6 až 10 (Plastická hmota pre nanášanie za studena, odtieň biely alebo farebný - studený plast, sprayplast) v Návrhu na plnenie kritérií neobsahujú údaj o objemoch použitia konkrétnej technológie aplikácie VDZ, verejný obstarávateľ do Návrhu na plnenie kritérií doplnil predpokladané množstvá pre jednotlivé technológie aplikácie (nové položky č. 6 až 15).

V.

**Žiadateľ v 3. bode svojej Žiadosti o nápravu „**Neúplnosť opisu predmetu zákazky (nočná práca)**“ uvádza:**

1. „V časti D. opisu predmetu zákazky súťažných podkladov, v bode 1.11 písm. h) sa uvádza, že Zhotoviteľ je oprávnený vykonávať požadované práce počas denných aj nočných hodín pre zaručenie požadovanej kvality realizovaných prác. V prípade špecifických prác vyplývajúcich z objednávky bude čas realizácie konzultovať s objednávateľom, pričom uvedené sa opakuje aj v návrhu rámcovej zmluvy: „je oprávnený vykonávať Dielo počas denných aj nočných hodín pre zaručenie požadovanej kvality realizovaných prác, v prípade špecifických prác vyplývajúcich z objednávky bude čas realizácie konzultovať so zodpovedným zástupcom Objednávateľa“.
2. Nakoľko nám je známa dopravná situácia hlavného mesta Bratislava, podmienky infraštruktúry a taktiež máme vedomosť o tom, že väčšina prác súvisiaca s aplikáciou alebo obnovou VDZ sa aktuálne uskutočňuje v nočných hodinách, máme za to, že napriek tomu, že v zmysle zmluvy, ako aj opisu predmetu zákazky sa javí, že úspešný uchádzač bude mať vždy na výber, kedy tieto práce uskutoční, považujeme za nemožné, aby sa zhotoviteľ v skutočnosti vzhľadom na rôzne okolnosti (požiadavky na termín uskutočnenia, dopravnú situáciu, frekventovanosť úseku a iné) vyhol realizácií prác v nočných hodinách. Práca v nočných hodinách pre každého uchádzača predstavuje výrazne navýšenie nákladov a to najmä vzhľadom na personálne, ale aj iné výdavky (napr. osvetlenie).
3. Štandardnou položkou výkazu výmeru, resp. v tomto prípade návrhu na plnenie kritérií preto býva verejným obstarávateľom predpokladaný počet hodín, resp. objem prác, ktorý bude nevyhnutné vykonať v nočných hodinách, a to buď podľa skúsenosti verejného obstarávateľa, alebo určením percentuálneho podielu. Máme za to, že ide jednoznačne o okolnosti, ktoré sú a budú dôležité pre plnenie zmluvy a na vypracovanie ponuky v zmysle ust. § 42 ods. 1, pričom ide taktiež o nezanedbateľnú položku súvisiacu s cenovou ponukou jednotlivých uchádzačov.
4. Vzhľadom na uvedené máme za to, že opis predmetu zákazkyje neúplný a z toho dôvodu v rozpore s ust. § 42 ods. 1, nakoľko neodzrkadľuje okolnosti, ktoré budú pri plnení zmluvy dôležite a ktorými sa potenciálny uchádzač z objektívnych dôvodov bude musieť zaoberať. Jednotliví uchádzači môžu pri cenotvorbe počítať s prácou v noci, aby sa vyhli vykonávaniu prác bez primeraného zisku, resp. riziku aby nevykonávali práce za ceny pod svoje skutočné náklady s vedomosťou, že určitý objem prác budú povinný vykonať v nočných hodinách. Na druhej strane sa niektorí uchádzači za účelom poskytnutia najnižšej ceny touto dôležitou okolnosťou nebudú zaoberať, čím na konci dňa nebudú v súťaži predložené navzájom porovnateľné ponuky a zároveň sa aj sám verejný obstarávateľ vystavuje riziku plnenia prác v nižšej kvalite vzhľadom na šetrenie uchádzačov, ktorý s prácou v nočných hodinách vo svojich ponukách vzhľadom na nastavenie položiek návrhu na plnenie kritérií nepočítali (...).“

**VI.**

1. **Verejný obstarávateľ po preštudovaní obsahu daného bodu Žiadosti o nápravu rozhodol, že jej v tomto bode vyhovuje podľa § 165 ods. 3 písm. a) ZVO, a to nasledovne:**
2. Verejný obstarávateľ upravil znenie súťažných podkladov, v ktorých uviedol, že na predmete zákazky bude nočná práca vykonávaná v pomere 9:1 k dennej práci, t. j. 90% prác bude vykonávaných v noci. Každý uchádzač je preto povinný si danú skutočnosť zohľadniť pri oceňovaní jednotlivých položiek v návrhu na plnenie kritérií. Navrhovaná cena musí pritom zahŕňať všetky náklady, ktoré súvisia, resp. vzniknú v súvislosti s plnením predmetu zákazky, teda aj tie vyplývajúce z nočnej práce a taktiež aj primeraný zisk uchádzača.
3. Verený obstarávateľ zároveň dopĺňa do Návrhu na plnenie kritérií položku č. 41 pre výrobu šablón. Zároveň verejný obstarávateľ doplnil medzi svoje požiadavky aj STN EN 1790 Materiály na vodorovné dopravné značenie pozemných komunikácií. Vopred pripravené vodorovné dopravné značky.
4. V súťažných podkladoch sú zmeny a úpravy pre lepšiu orientáciu vyznačené žltým podfarbením.
5. Vo väzbe na uvedené skutočnosti Vašej Žiadosti o nápravu v súlade s § 165 ods. 3 písm. a) ZVO **vyhovujeme**.

S pozdravom

 v. r.

 Mgr. Michal Garaj

 vedúci oddelenia verejného obstarávania